|  |  |  |  |
| --- | --- | --- | --- |
| **13.** **Μ.Μ.Ε. και διαδίκτυο** | | | |
|  | | | |
| Βαθμίδα/Τάξεις: | Ε΄ – ΣΤ΄ Δημοτικού, Γυμνάσιο | | |
| Λέξεις-κλειδιά: | Μ.Μ.Ε., πληροφορίες στο διαδίκτυο | | |
| Στόχοι: | Οι μαθητές να:   * περιγράφουν τη διαδικασία δημοσίευσης μιας είδησης σε διαφορετικά μέσα ενημέρωσης (διαδίκτυο, τηλεόραση, εφημερίδα) και να αξιολογούν πώς αυτή επηρεάζει την αξιοπιστία των μέσων. (Δραστηριότητα 1) * συγκρίνουν και να αξιολογούν κριτικά μια είδηση, όπως αυτή παρουσιάζεται από διαφορετικές πηγές μετάδοσης πληροφοριών στο διαδίκτυο (π.χ. διαδικτυακή εφημερίδα σε σύγκριση με ένα blog). (Δραστηριότητα 2) * συγκρίνουν διάφορα μέσα ενημέρωσης (π.χ. μια εφημερίδα, ένα δελτίο ειδήσεων, ιστοσελίδα ενός ειδησεογραφικού πρακτορείου, μια ιστοσελίδα που σχολιάζει κάποια είδηση), ως προς δοσμένα κριτήρια και κριτήρια που θα θέσουν οι ίδιοι (π.χ. αξιοπιστία, εγκυρότητα, ακρίβεια, αληθοφάνεια/πειστικότητα, πληρότητα/επάρκεια, ενημερότητα/επικαιρότητα, αυθεντικότητα, επιστημονικότητα, καταλληλότητα, άποψη ή προκατάληψη και μεροληψίες, αμεσότητα). (Δραστηριότητα 3 και 4) * είναι ικανοί να δημιουργούν περιεχόμενο χρησιμοποιώντας ένα μέσο ενημέρωσης (π.χ. ένα φύλλο εφημερίδας, μια απλή ιστοσελίδα, ένα δελτίο ειδήσεων). (Δραστηριότητα 5) | | |
| Υπολογιζόμενη διάρκεια: | Αναλόγως του πόσες δραστηριότητες επιλέξουμε να κάνουμε και πόσο χρόνο θέλουμε να τους αφιερώσουμε, η διάρκεια του μαθήματος μπορεί να διαφοροποιηθεί. Η κάθε δραστηριότητα μπορεί να σταθεί και μόνη της ως ξεχωριστό μάθημα. | | |
| Διδακτικά μέσα – υλικά και προετοιμασία: | * Τυπωμένες και κομμένες κάρτες από το παράρτημα (1 σετ για κάθε ομάδα) * Εγκυκλοπαίδειες ή σχετικές σελίδες από το διαδίκτυο για τη δημιουργία εφημερίδων, ιστοσελίδων, δελτίου ειδήσεων (για τη δραστηριότητα 1) * Πρόσφατη είδηση από διαδικτυακή εφημερίδα, blog, δελτίο ειδήσεων, εφημερίδα (για τη δραστηριότητα 4) | | |
| Σημειώσεις: | O χρόνος που θα μας πάρει κάθε δραστηριότητα εξαρτάται από την ηλικία των μαθητών μας, τα μέσα που θα τους δώσουμε έτοιμα, αλλά και από το πόσο θέλουμε να εμβαθύνουμε. Επομένως, μπορούμε να επιλέξουμε ποια/ες δραστηριότητα/ες θα κάνουμε και να οργανώσουμε το μάθημά μας ανάλογα. | | |
| Περισσότερες πληροφορίες: | Περισσότερα στοιχεία για τις πληροφορίες στο διαδίκτυο και την παραπληροφόρηση:   * <http://www.pi.ac.cy/InternetSafety/kindinoi_parapliroforisi.html> * <http://www.pi.ac.cy/InternetSafety/diadiktio_anazitisi.html> * <http://www.pi.ac.cy/InternetSafety/entypo_yliko/infoevaluation.pdf> | | |
| Αξιολόγηση: | Μέσα από τη συμμετοχή τους στη δραστηριότητα και στις συζητήσεις. | | |
| Συνοδευτικό υλικό: | Τίτλος αρχείου | Όνομα αρχείου |
| (ως παράρτημα / ως αρχεία στο συνοδευτικό DVD / στην ιστοσελίδα [http://www.pi.ac.cy/InternetSafety](http://www.pi.ac.cy/InternetSafety/)/eSafeSchool.html) | Φύλλο εργασίας: Σύγκριση μέσων | 13\_sigkrisi\_meswn.docx |
|  | | | |
| **Δραστηριότητες** | | | |
|  | | | |
| **Δραστηριότητα 1: Πώς γίνεται μια εφημερίδα/ μια ιστοσελίδα/ ένα δελτίο ειδήσεων** | | | |
| Οι μαθητές χωρισμένοι σε ομάδες διερευνούν τη διαδικασία (και τον τρόπο λειτουργίας) που χρειάζεται, για να εκδοθεί μια εφημερίδα, να βγει ένα δελτίο ειδήσεων στον αέρα, να δημιουργηθεί μια ιστοσελίδα (ένα μέσο κάθε ομάδα). Μπορούμε να τους βοηθήσουμε με πηγές για αυτή τη διαδικασία ή και να ζητήσουμε από τους γονείς να βοηθήσουν τους μαθητές να εντοπίσουν τις πληροφορίες. Αυτή τη δραστηριότητα θα μπορούσαμε να τη δώσουμε ως εργασία για το σπίτι, από την προηγούμενη μέρα.  Η κάθε ομάδα παρουσιάζει στις άλλες ομάδες τις πληροφορίες που εντόπισε. Συζητούμε με τους μαθητές το πώς η διαδικασία δημιουργίας κάθε μέσου επηρεάζει την αξιοπιστία του (π.χ. πόσος χρόνος αφιερώνεται, πόσοι το ελέγχουν πριν κυκλοφορήσει, πόσο εύκολο είναι να δημιουργηθεί). | | | |
|  | | | |
| **Δραστηριότητα 2: Ίδια είδηση σε διαφορετικά μέσα στο διαδίκτυο** | | | |
| Εντοπίζουμε με τους μαθητές μια πρόσφατη είδηση, όπως παρουσιάζεται από διαφορετικές πηγές μετάδοσης πληροφοριών στο διαδίκτυο (π.χ. διαδικτυακή εφημερίδα σε σύγκριση με ένα blog). Ζητούμε να συγκρίνουν τον τρόπο με τον οποίο παρουσιάζεται η είδηση στις δύο πηγές.  Επίσης, αν θέλουμε, μπορούμε να θέσουμε με τους μαθητές κριτήρια αξιολόγησης και να δώσουν βαθμό βαρύτητας σε κάθε κριτήριο, για να κάνουν την αξιολόγησή τους. | | | |
|  | | | |
| **Δραστηριότητα 3: Σύγκριση μέσων** | | | |
| Γράφουμε στον πίνακα τις λέξεις:  δελτιο ειδησεων στην τηλεοραση, εφημερίδα, ιστοσελίδα ειδησεογραφικού πρακτορείου, ΙΣΤΟΛΟΓΙΟ/bLOG, βιβλιο  Βεβαιωνόμαστε ότι οι μαθητές γνωρίζουν τι είναι ένα ιστολόγιο/blog και ιστοσελίδα με ειδήσεις. Χωρίζουμε τους μαθητές μας σε ομάδες των 4 και δίνουμε τα χαρτάκια από το παράρτημα. Κάθε χαρτάκι έχει μια πρόταση. Θα πρέπει να βάλουν το χαρτάκι (με κολλητική ταινία ή blue tack) κάτω από τη λέξη που νιώθουν ότι ταιριάζει περισσότερο. Εξηγούμε ότι μπορεί να ταιριάζουν σε περισσότερα από ένα μέσα, αλλά επιλέγουμε εκείνο που πιστεύουμε ότι ταιριάζει περισσότερο.  Αν υπάρχει δυνατότητα, τυπώνουμε τα χαρτάκια σε διαφορετικό χρώμα χαρτί για κάθε ομάδα.  Όταν τελειώσουν, βλέπουμε πού έβαλαν τα χαρτάκια και αρχίζουμε τη συζήτηση, για αιτιολόγηση των επιλογών τους. Ο εκπαιδευτικός μπορεί να στηρίζει την όλη διαδικασία και να δίνει ανατροφοδότηση. Εξηγούμε ότι δεν υπάρχει πάντα μια σωστή απάντηση. | | | |
|  | | | |
| **Δραστηριότητα 4: Ίδια είδηση σε διαφορετικά Μ.Μ.Ε.** | | | |
| Εντοπίζουμε με τους μαθητές (ή δίνουμε έτοιμα) μια πρόσφατη είδηση όπως παρουσιάζεται από μια εφημερίδα, ένα δελτίο ειδήσεων, μία ειδησεογραφική πύλη στο διαδίκτυο, μια άλλη ιστοσελίδα στο διαδίκτυο. Καλούμε τους μαθητές να συγκρίνουν την είδηση. Χρήσιμο είναι να θέσουν κάποια κριτήρια, για να κάνουν τη σύγκριση (π.χ. αξιοπιστία, εγκυρότητα, ακρίβεια, αληθοφάνεια/πειστικότητα, πληρότητα/επάρκεια, ενημερότητα/επικαιρότητα, αυθεντικότητα, επιστημονικότητα, καταλληλότητα, άποψη ή προκατάληψη και μεροληψίες, αμεσότητα, ύπαρξη πολυμέσων, δυνατότητα ανατροφοδότησης). Μπορούμε να τους βοηθήσουμε να θέσουν κάποια κριτήρια και να τους εξηγήσουμε τι είναι το καθένα. Επίσης, μπορεί να δημιουργηθεί ένας πίνακας με τα κριτήρια που θα θέσουν οι μαθητές και να δώσουν βαθμό βαρύτητας σε κάθε κριτήριο, για να κάνουν την αξιολόγησή τους.  Μετά τη σύγκριση της είδησης, προχωρούν σε σύγκριση των μέσων επικοινωνίας.  Η σύγκριση μπορεί να γίνει ελεύθερα στην αρχή και μετά να δοθούν ερωτήματα.  Εισηγήσεις για ερωτήματα:   * Τι κοστίζει περισσότερο, για να γίνει; * Τι κοστίζει περισσότερο, για να το αποκτήσω; * Τι είναι πιο εύκολο να το δουν περισσότερα άτομα; * Τι παίρνει λιγότερο χρόνο να δημοσιευτεί; * Σε ποιο/α μέσο/α μπορεί κάποιος να μιλά ανώνυμα; * Ποιο μέσο θεωρείτε ότι είναι περισσότερο αξιόπιστο; * Ποιο μέσο θα χρησιμοποιήσω, για να μάθω κάτι που γίνεται τώρα; * Ποιο μέσο νομίζετε ότι ελέγχεται περισσότερο, προτού κυκλοφορήσει; * Σε ποια μέσα μπορώ να διαβάσω κείμενα, να δω εικόνες, να ακούσω ήχο, να δω βίντεο; * Εντοπίστε τις διαφημίσεις σε κάθε μέσο. * Μπορώ να διακρίνω την άποψη από το γεγονός σε κάθε μέσο; * Ποιο μέσο μού δίνει τη δυνατότητα να σχολιάσω; | | | |
|  | | | |
| **Δραστηριότητα 5: Δημιουργία** | | | |
| Οι μαθητές σε ομάδες καλούνται να φτιάξουν ένα δελτίο ειδήσεων (μόνο τη συγκεκριμένη είδηση) ή ένα φύλλο εφημερίδας ή μια ιστοσελίδα (μπορεί να γίνει στο χαρτί, για να δείξουν πώς φαντάζονται την ιστοσελίδα) για ένα γεγονός που αφορά το σχολείο ή την κοινότητά τους. | | | |